Na temelju članka 19.a stavka 1. Zakona o porezu na dohodak („Narodne novine“ br. 115/16, 106/18, 121/19, 32/2020, 138/20, 151/22 i 114/23) i članka 50. točka 10. Statuta Grada Buja – Buie („Službene novine Grada Buja“ br. 11/09, 5/11, 11/11, 3/13, 5/18, 19/18 – pročišćeni tekst i 4/21), Gradsko vijeće Grada Buja – Buie na sjednici \_\_\_\_\_\_\_2023. godine donijelo je

**ODLUKU**

**o visini poreznih stopa godišnjeg poreza na dohodak**

**Članak 1.**

Ovom Odlukom određuju se visine poreznih stopa godišnjeg poreza na dohodak za porezne obveznike na području Grada Buja – Buie.

**Članak 2.**

Niža godišnja porezna stopa poreza na dohodak određuje se u visini od 20,00%.

Viša godišnja porezna stopa poreza na dohodak određuje se u visini od 30,00%.

**Članak 3.**

Ova Odluka objavit će se u „Službenim novinama Grada Buja“ i u „Narodnim novinama“, a stupa na snagu 1. siječnja 2024. godine.

KLASA/CLASSE:

URBROJ/NUM.PROT.:

Buje/Buie,

PREDSJEDNIK GRADSKOG VIJEĆA

Franko Gergorić

**OBRAZLOŽENJE**

**Prijedloga odluke o visini poreznih stopa**

**godišnjeg poreza na dohodak**

**PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini poreznih stopa godišnjeg poreza na dohodak sadržan je u članku 19.a, stavku 1. Zakona o porezu na dohodak („Narodne novine“ br. 115/16, 106/18, 121/19, 32/2020, 138/20, 151/22 i 114/23) koji propisuje da predstavničko tijelo jedinice lokalne samouprave svojom odlukom određuje visinu poreznih stopa godišnjeg poreza na dohodak. Člankom 50. točka 10. Statuta Grada Buja – Buie („Službene novine Grada Buja“ br. 11/09, 5/11, 11/11, 3/13, 5/18, 19/18 – pročišćeni tekst i 4/21) propisano je da Gradsko vijeće donosi odluke i opće akte kojima uređuje pitanja iz samoupravnog djelokruga Grada.

**OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI NA PREDLOŽENI NAČIN**

Hrvatski sabor je na sjednici 28. rujna 2023. godine donio Zakon o izmjenama i dopunama Zakona o porezu na dohodak („Narodne novine“ br. 114/23) kojim je, između ostalog, dana ovlast predstavničkim tijelima jedinica lokalne samouprave da svojom odlukom odrede visinu poreznih stopa godišnjeg poreza na dohodak.

Člankom 19.a Zakona o porezu na dohodak propisane su granice visine poreznih stopa za grad s manje od 30.000 stanovnika: niža stopa u granicama od 15% do 22,40% te viša stopa u granicama od 25% di 34,50%. Godišnji porez na dohodak će se plaćati po nižoj stopi na godišnju poreznu osnovicu do visine 50.400,00 eura (4.200,00 eura mjesečno) te po višoj stopi na dio porezne osnovice koji prelazi 50.400,00 eura.

Zakonom o izmjenama i dopunama Zakona o lokalnim porezima („Narodne novine“ br. 144/23) od 1. siječnja 2024. godine ukida se prirez porezu na dohodak.

Dosadašnja godišnja niža porezna stopa poreza na dohodak bila je propisana Zakonom o porezu na dohodak i iznosila je 20%, a primjenjivala se na poreznu osnovicu do 47.780,28 eura (3.981,69 eura mjesečno), dok je viša porezna stopa iznosila 30%, a primjenjivala se na poreznu osnovicu koja prelazi iznos od 47.780,28 eura.

Za Grad Buje – Buie propisana je stopa prireza porezu na dohodak u visini od 6%. To znači da je dosadašnja kumulativna niža stopa poreza i prireza porezu na dohodak za Grad Buje – Buie iznosila 21,20%, a viša kumulativna stopa 31,8%.

Zakonom o izmjenama i dopunama Zakona o porezu na dohodak je osim podizanja praga godišnje osnovice za primjenu više stope poreza na dohodak (sa 47.780,28 na 50.400,00 eura), povećan i osobni odbitak s 530,00 na 560,00 eura mjesečno te su i povećani osobni odbici za uzdržavane članove.

Ovom Odlukom predlaže se utvrđivanje niže porezne stope u visini od 20,00% i više porezne stope u visini od 30,00%, dakle bez povećanja od 1,2% odnosno 1,8% zbog ukidanja prireza što će smanjiti porezno opterećenje građana.

Iako će ukidanjem prireza porezu na dohodak izostati prihod proračunu Grada Buja – Buie, ne povećavanjem stopa poreza na dohodak poreznim obveznicima Grada Buje – Buie želi se podržati reforma te omogućiti građanima Grada Buja - Buie nešto veće prihode u vremenu opterećenom krizama i inflacijom.

Ovaj nacrt prijedloga Odluke daje se na javno savjetovanje u razdoblju od 16. listopada do 15. studenog 2023. godine.

**SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Grada Buje – Buie za 2024. godinu.

**OBRAZLOŽENJE ODREDABA PRIJEDLOGA ODLUKE**

Člankom 1. utvrđeno je što se propisuje Odlukom.

Člankom 2. propisana je niža stopa od 20,00 % te viša stopa od 30,00% za plaćanje godišnjeg poreza na dohodak.

Člankom 3. propisano je da će Odluka biti objavljena u Službenim novinama Grada Buja što je u skladu s člankom 58. Poslovnika Gradskog vijeća Grada Buja („Službene novine Grada Buja“ br. 19/18 – pročišćeni tekst) koji propisuje da se odluke i opći akti prije njihova stupanja na snagu moraju objaviti u službenom glasilu, te u Narodnim novinama što je sukladno članku 19.a stavku 3. Zakona o porezu na dohodak koji propisuje da se Odluka objavljuje u Narodnim novinama.